AGF bekræfter nu, at man har fyret Glen Riddersholm, mens David Nielsen tager over som træner.

AGF vandt fredag aften 5-1 over FC Helsingør, men det blev alligevel sidste kamp i klubben for træner Glen Riddersholm. AGF meddeler, at man har stoppet samarbejdet med træneren efter knap to år.

Som afløser henter man Lyngbys David Nielsen ind på en kontrakt, der løber til sommeren 2020.

- Vi er glade for at kunne tiltrække en så dygtig træner som David Nielsen til at stå i spidsen for vores Alka Superligahold. Fodboldfagligt har David en stærk ballast, og han er meget tydelig og klar i sin måde at være træner og leder på, siger sportschef Peter Christiansen i en pressemeddelelse.

- Derudover besidder han nogle af de egenskaber - såsom at være passioneret og hårdt arbejdende - som vi vægter højt og noget vi tror på, vil smitte positivt af på klubben som helhed. Så vi glæder os til, at han starter på mandag.

Det er endnu uvist om Lars Friis, der hidtil har været assistent for Riddersholm, fortsætter i klubben.

KØB BILLETTER TIL AGF's KOMMENDE HJEMMEKAMPE HER!